玉鉤環歌
作者：賀鑄
朝代：宋

paragraphs: 良工得玉藍溪窟，相璞命形心匠出。
螳蜋倔彊疑有骨，頸繫一環猶莫屈。
鏡湖老狂厭袍笏，素裰纁縚須此物。
價比連城不容乞，王孫輟好人所難。
何以報之明月盤，薰爐波面山巑岏。
吾鄉美笴鵾雞翰，閩瓷兔碗霜毛寒。
稱是頭貢雙龍團，聊送公齋增冗長。
短歌粗可評珍貺，吾方野裝事遊放。
跼步臞顔曳藜杖，薄暮微吟江漢上。
彼漁丈人誤相訪，謂似三閭大夫樣。